b"\n_START_ARTICLE_\nStade Fran\xc3\xa7ais\n_START_SECTION_\nHist\xc3\xb2ria\n_START_PARAGRAPH_\nEl club es fund\xc3\xa0 el 13 de desembre de 1883 al Caf\xc3\xa8 Procope de Saint-Germain-des-Pr\xc3\xa9s (Par\xc3\xads) per alumnes del liceu Saint-Louis, situat al boulevard Saint-Michel, al 6\xc3\xa8 arrondissement de Par\xc3\xads. Altres fonts situen la data de fundaci\xc3\xb3 el 1887 i el centre on nasqu\xc3\xa9 el liceu Buffon (boulevard Pasteur, 15e arrondissement)._NEWLINE_Les primeres seccions del club foren l'atletisme, el ciclisme, el rugbi i el tennis. D'elles, el rugbi esdevingu\xc3\xa9 la m\xc3\xa9s important. El primer t\xc3\xadtol nacional fou en camp a trav\xc3\xa9s el 1889. L'any 1890 particip\xc3\xa0 en la creaci\xc3\xb3 de la Union des soci\xc3\xa9t\xc3\xa9s fran\xc3\xa7aises de sports athl\xc3\xa9tiques, predecessora de les actuals federacions esportives. El 1901 s'instal\xc2\xb7la a La Faisanderie dins el Parc de Saint-Cloud. Per iniciativa seva es constru\xc3\xad l'estadi de Roland-Garros (en col\xc2\xb7laboraci\xc3\xb3 amb el Racing Club de France) inaugurat el 1928. Aquest mateix any guany\xc3\xa0 el campionat de Fran\xc3\xa7a de futbol. Als anys 50 destacaren les seccions d'atletisme, tennis taula, o hoquei gel. Tamb\xc3\xa9 es crearen les d'handbol o voleibol._NEWLINE_Els anys 60 comen\xc3\xa7a una \xc3\xa8poca de declivi. La secci\xc3\xb3 d'atletisme deixa Roland-Garros per instal\xc2\xb7lar-se a l'estadi G\xc3\xa9o-Andr\xc3\xa9. Els anys 70, una fusi\xc3\xb3 amb el club de nataci\xc3\xb3 de Courbevoie port\xc3\xa0 a la creaci\xc3\xb3 del SFOC, amb excel\xc2\xb7lents resultats. Als anys 80 destacaren algunes atletes femenines com Marie-Jos\xc3\xa9 Perec, i les seccions d'handbol i b\xc3\xa0squet. Es crearen les de golf, esquaix o b\xc3\xa0dminton. Als noranta la secci\xc3\xb3 de rugbi del club es fusiona amb la del CASG creant l'Stade fran\xc3\xa7ais CASG._NEWLINE_Els colors del club s\xc3\xb3n el vermell i el blau. Actualment t\xc3\xa9 12.000 membres actius. Hist\xc3\xb2ricament, els seus atletes han guanyat m\xc3\xa9s de 80 medalles ol\xc3\xadmpiques i m\xc3\xa9s de 1.000 t\xc3\xadtols de campions de Fran\xc3\xa7a individuals i m\xc3\xa9s de 100 per equips.\n_START_SECTION_\nSeccions\n_START_PARAGRAPH_\nL'Stade Fran\xc3\xa7ais compta actualment amb 22 seccions esportives:"